संन् 1885 थमां पैह्‌ले द डोगरी गद्य (राजौली गी छोड़ियै) सारे दा सारा असाहित्यिक ऐ। सन् 1885 ई. च महाराजा रणबीर सिंह हुंदै सुरगबासी होई जाने परैंत महाराजा प्रतापसिंह होर गद्दी पर बैठे। उन्दे राज इच बी डोगरी बराबर अदालती भाशा ही। इक अखबार ते जम्मू गज़ट डोगरी च छपदे हे जेदे बारे च कश्मीरी पंडत हरगोपाल कौल होरें अपनी पोत्थी “तवारीख-ए-गुलदस्ता” च जिकर कीते दा ऐ। पर उन्दे राज इच अंग्रेज कूटनीतिग्यें दुआरा कराइयां जाने आलियां साजशां बधन लगी पेइयां ते नतीजे दे तौरे पर डोगरी दे बरोधिये बड़ी चलाकी कन्ने डोगरी गी दफ्तरी ते दालती भाशा दी कुर्सी उप्परा ख’ल्ल तुआरी ओड़ेआ ते ओहदा थाऽर फारसी ते उर्दू गी देई दित्ता। डोगरी थोड़ा चिर राज करियै परतियै गुमनामी दी हालता च चली गेई।